Grundarfjörður sigraði Berserki í hvassviðrisleik Grundarfjörður tók á móti Berserkjum í þriðju deild Íslandsmóts KSÍ í gær . Mikið rok var á vellinum og bar leikurinn þess merki . Berserkir spiluðu með vindinn í bakið í fyrri hálfleik en náðu ekki að skora þrátt fyrir nokkrar ágætar tilraunir . Í síðari hálfleik voru heimamenn með vindinn í bakið og á 69. mínútu skoraði Almar Björn Viðarsson fyrir heimamenn og kom þeim í 1 - 0 . Þegar þarna var komið sögu var aðeins farið að lægja og sóttu gestirnir í sig veðrið . Þeir áttu nokkrar álitlegar sóknir sem heimamenn sáu við . Það var svo á 86. mínútu að Kristinn Aron Hjartarson skoraði fyrir heimamenn af miklu harðfylgi og kom þeim í 2 - 0 og þar með ansi vænlega stöðu . En aðeins mínútu síðar var fyrirliða Grundarfjarðar vikið af velli fyrir óíþróttamannslega hegðun og heimamenn orðnir einum leikmanni færri . Við þetta efldust Berserkir og náðu að laga stöðuna í 2 - 1 úr vítaspyrnu á lokamínútunni . En lengra komust þeir ekki því dómarinn flautaði leikinn af skömmu eftir að þeir tóku miðju . Grundfirðingar eru þar af leiðandi komnir með 4 stig og sitja í 5. sæti þriðju deildar eftir tvær umferðir .